Унагъуэ хуэмыщIахэр къызэхакIухь
КъБР-м щыIэ МВД-м балигъ мыхъуахэм я IуэхухэмкIэ и IэнатIэм и лэжьакIуэхэм Налшык къалэ администрацэм щIыгъуу, республикэм и къалащхьэм щыпсэу унагъуэ хуэмыщIахэр къызэхакIухьащ.
Апхуэдэ Iуэхугъуэхэр полицейхэм ирагъэкIуэкI учетым щыт унагъуэхэм сабийхэр зэрыщаIыгъ, зэрыщагъасэ щIыкIэр, балигъ мыхъуахэр кIэлъыплъыныгъэншэу щымытын, хабзэр къызэпемыгъэудын, адэ-анэхэм я къалэнхэр зэрагъэзащIэр къапщытэн папщIэ.
Рейдым хэтхэр япэу екIуэлIащ Къэбэрдей уэрамым тет унэ кхъахэхэм языхэзым щыпсэу унагъуэм. Налшык къалэ и коммунальнэ IуэхущIапIэхэм ящыщ зым пщIантIэ зэщIэкъуэу щылажьэ зэлIзэфызыр ПДН-м и лэжьакIуэхэм я нэгу къызэрыщIэхуэрэ куэд щIат. Фадэм дихьэх зэщхьэгъусэхэм илъэс 16, 17 хъу я сабиитIыр къулейсызыгъэм хапIыкI: мафIэс здэщыIа, икъукIэ фIей, электрокъару здемыкIуалIэ пэшым.
Къыхэдгъэщынщи, адэ-анэм я быныр гъэсэн и лъэныкъуэкIэ гугъу зрагъэхьыркъым. НыбжьыщIитIри ПДН-м и учетым щытщ: зыр телефон къызэридыгъуам, адрейр наркотик зэрызрихьэлIэм къыхэкIыу.
Апхуэдэу щытми, ПДН-м и лэжьакIуэ Къудей Алинэ зэхъуэкIыныгъэхэр зэрыщыIэр къыхигъэщащ. Учетым зэрагъэуврэ мы унагъуэм щIэх-щIэхыурэ макIуэ. Адэ-анэм фадэр IэщIыб ящIащ, я быныр зэрагъэсэным яужь итщ, езы ныбжьыщIэхэм къытрагъэзэжу хабзэр къызэпамыудын папщIэ ущие псалъэмакъхэр драгъэкIуэкI.
Гугъуехьхэр пыщIащ икIи балигъ мыхъуахэм я IуэхухэмкIэ IэнатIэм и лэжьакIуэхэм илъэси 4, илъэси 5 хъу сабиитI зыпI зи ныбжьыр илъэс 29-рэ хъу налшыкдэс цIыхубзым и унагъуэм ехьэлIауэ лэжьыгъэшхуэ къапэщылъщ. И гъунэгъухэр куэдрэ къызэрытхьэусыхам къыхэкIыу, полицейхэр абы и деж щыIащ. ЗэрыжаIэмкIэ, зыщIыпIи щымылажьэ цIыхубзымрэ и псэуэгъумрэ егъэлеяуэ фадэм дехьэх. Мис иджы щыкIуами анэм и стIолыщхьэм тетт и гъунэгъу цIыхубзым щIыгъуу зэфэну игъэхьэзыра фадэхэкI птулъкIэ.
И сабийхэр зыхуей зэрыхуимыгъазэм, гъэсэныгъэ и лъэныкъуэкIэ и къалэнхэр зэримыгъэзащIэм къыхэкIыу, цIыхубзыр административнэ жэуапым ирашэлIащ. Учетым гъэувыным икIи а унагъуэм зэрыдэлэжьэнум теухуа дэфтэрхэр иджы зэхуахьэс.
Къэрал кIуэцI IуэхухэмкIэ министерствэу КъБР-м щыIэм полицэм и участковэ уполмоченнэхэм я лэжьыгъэр къызэгъэпэщынымкIэ, балигъ мыхъуахэм я IуэхухэмкIэ и къудамэм и IэнатIэм и унафэщI полицэм и подполковник Ащхъуэт Аслъэн зэрыжиIамкIэ, нэгъабэ унагъуэ хуэмыщIауэ 80 учетым ягъэуващ, иджыпстукIэ псори зэхэту 107-рэ мэхъу. Балигъ мыхъуа я бынхэр гъэсэным, егъэджэным я лъэныкъуэкIэ я къалэнхэр зымыгъэзащIэ адэ-анэхэм теухуа административнэ протокол 1768-рэ зэхагъэуващ.
Къэрал кIуэцI IуэхухэмкIэ
министерствэу
КъБР-м щыIэм и пресс-IуэхущIапIэ.
